Sep 27,2018
మళ్లీ నష్టాల బాటలోకి మార్కెట్లు!
ముంబయి: దేశీయ స్టాక్‌ మార్కెట్లు మళ్లీ కుంగాయి. వరుస నష్టాల నుంచి మంగళవారం కాస్త లాభాల్లోకి మరలి.. మదుపరులను మురిపించిన స్టాక్‌ మార్కెట్లు బుధవారం మళ్లీ నష్టాల్లోకి జారుకున్నాయి. దేశీయంగా అనుకూలత కనిపించినా అమెరికా ఫెడరల్‌ రిజర్వు వడ్డీ రేట్లు పెంచనుందన్న సంకేతాలతో మదుపర్లు తాజాగా అమ్మకాలకు మొగ్గు చూపారు. దీంతో బుధవారం బీఎస్‌ఈ సెన్సెక్స్‌ 109.79 పాయింట్లు (0.30 శాతం) కుంగి 36,542.27 పాయింట్లకు పడిపోయింది. ఇంట్రా ట్రేడింగ్‌లో ఈ సూచీ 36,357.93 కనిష్ట స్థాయిని తాకింది. వరుసగా ఐదు రోజుల భారీ నష్టాల తర్వాత మంగళవారం సెషన్‌లో బీఎస్‌ఈ సెన్సెక్స్‌ 347.04 పాయింట్లు పెరిగిన సంగతి తెలిసిందే. మరోవైపు ఎన్‌ఎస్‌ఈ సూచీ నిఫ్టీ 13.65 పాయింట్లు కోల్పోయి 11,053.80 పాయింట్ల వద్ద ముగిసింది. ఇంట్రా డేలో నిఫ్టీ 11,145-10,993 పాయింట్ల వద్ద కదలాడింది. సెన్సెక్స్‌లో టాటా మోటార్స్‌ 3.15 శాతం, విప్రో 2.91 శాతం, ఐటీసీ 2.67 శాతం, ఎస్‌బీఐ 2.31 శాతం, మారుతీ సుజుకీ 1.99 శాతం చొప్పున కుంగి అధికంగా నష్టపోయిన వాటిలో ముందు వరుసలో ఉన్నాయి. మరోవైపు వేదాంత 4.70 శాతం, యెస్‌ బ్యాంకు 1.73 శాతం, రిలయన్స్‌ ఇండిస్టీస్‌ 1.72 శాతం, టాటా స్టీల్‌ 1.52 శాతం, ఎల్‌అండ్‌టీ 1.05 శాతం చొప్పున అధికంగా పెరిగిన వాటిలో టాప్‌లో ఉన్నాయి. రంగాల వారిగా లోహ సూచీ 1.73 శాతం, రియాల్టీ 1.69 శాతం, కాపిటల్‌ గూడ్స్‌ 1.23 శాతం, ఆయిల్‌ అండ్‌ గ్యాస్‌ 0.62 శాతం చొప్పున పెరిగి మార్కెట్లకు కొంత మద్దతుగా నిలిచాయి. కాగా ఐటీ సూచీ 1.60 శాతం, ఎఫ్‌ఎంసీజీ 1.44 శాతం, టెక్‌ 1.36 శాతం, ఆటో 0.99 శాతం చొప్పున అధికంగా నష్టపోయిన వాటిలో ఉన్నాయి. మంగళవారం సెషన్‌లో విదేశీ సంస్థాగత మదుపర్లు రూ.1,231.70 కోట్ల ఈక్విటీలను విక్రయించగా, దేశీయ మదుపర్లు రూ.2,284 కోట్ల స్టాక్స్‌ను కొనుగోలు చేశారు.
మీ స్నేహితులకు రికమెండ్ చెయ్యండి